hotchpotch/miracl-hf-unified huggingface dataset:
जेनिफ़र लॉरेंस
जेनिफ़र श्रेडर लॉरेंस एक अमेरिकी अभिनेत्री हैं। २०१५ एवं २०१६ में ये विश्व की सबसे ज़्यादा कमाई करने वाली अभिनेत्री थीं।
जेनिफ़र श्रेडर लॉरेंस का जन्म १५ अगस्त १९९० को लुइसविल, यू॰ एस॰ ए॰ में हुआ था। इन्होंने १४ वर्ष की आयु में रंगमंच पर अभिनय करना आरंभ कर दिया था।
जेनिफ़र ने २०१२ में हाउस एट द एंड ऑफ़ द स्ट्रीट नामक एक डरावनी फ़िल्म में एलिसा नामक लड़की की भूमिका निभाई जो एक नए घर में रहने आती है और कई डरावनी घटनाओं के बाद घर को छोड़ देती है। लॉरेंस ने उस ही वर्ष सिल्वर लाइनिंग्स प्लेबुक फ़िल्म की थी जिसके लिए इन्होंने सर्वश्रेष्ठ अभिनेत्री का ऑस्कर पुरस्कार जीता। वर्ष २०१६ में लॉरेंस ने पैसेंजर्स नामक एक रोमांटिक साइंस-फिक्शन फ़िल्म में मुख्य भूमिका निभाई थी। इन्होंने २०१८ में थ्रिलर फ़िल्म रेड स्पैरो की।
२०१४ में जेनिफ़र लॉरेंस और कई दूसरी महिला हस्तियों की दर्जनों नग्न तस्वीरें और वीडियो इंटरनेट पर फ़ाश कर दी गयी थीं। इन्होंने कहा कि इन्हें ऐसा लग रहा था मानो इनका सामूहिक बलात्कार हो रहा है। जेनिफ़र ने एक पत्रिका को बताया था कि यह लीक एक 'यौन अपराध' और 'यौन हिंसा' है। इन्होंने कहा कि अन्य पीड़िताओं के विपरीत, ये एप्पल इंक॰ पर मुक़द्दमा नहीं करेंगी।
२०१८ में अमेरिकी फ़िल्म निर्माता और सिद्ध यौन अपराधी हार्वे वीनस्टीन के मुक़द्दमे के दौरान उनकी एक पीड़िता ने बताया कि हार्वे ने जेनिफ़र के साथ सोने का दावा किया था जिसके कारण ये आज एक सफल ऑस्कर विजयी अभिनेत्री हैं। लेकिन, लॉरेंस ने शीघ्र ही अपना एक बयान जारी कर अपने साथ हुए यौन उत्पीड़न की बात का खंडन किया।
२०१८ में लॉरेंस ने एक आर्ट गैलरी निर्देशक कुक मैरोने को डेट करना आरंभ किया। दोनों ने फ़रवरी २०१९ में मँगनी की और उस ही वर्ष अक्टूबर में विवाह भी कर लिया।
आण्विक ज्यामिति
आण्विक ज्यामिति (Molecular geometry) से तात्पर्य किसी अणु में परमाणुओं की त्रिबीमीय स्थिति से है। आणविक ज्यामिति कई कारणों से महत्वपूर्ण है। इससे ही पदार्थ के अनेक गुण जैसे क्रियाशीलता, ध्रुवता, रंग, फेज, चुम्बकीयता तथा जैविक क्रियाशीलता आदि निर्धारित होते हैं।
नैरात्म्यवाद
कर्मवाद तथा पुनर्जन्म में विश्वास करते हुए भी बुद्ध आत्मा की सत्ता और अमरता में विश्वास नहीं करते थे। उनके अनुसार मनुष्य के शरीर में ऐसा कोई तत्त्व नहीं है जो शरीर के नष्ट हो जाने के बाद भी अक्षुण्ण बना रहे। बुद्ध के इसी मत को नैरात्म्यवाद कहा गया है।
भारतीय दर्शन में नैरात्म्यवाद का विशिष्ट स्थान है। अन्य सभी आस्तिक भारतीय दर्शन आत्मवादी हैं। एक बौद्ध धर्म ही नैरात्म्यवाद का प्रतिपादक है। बौद्ध दार्शनिक संप्रदायों में अन्य कई एक विषयों को लेकर मतभेद है। नैरात्म्यवाद पर सभी एकमत हैं। इसलिए वे सभी अपने ढंग से हेतु-युक्ति-उदाहरणों द्वारा इस सिद्धांत का प्रतिपादन करते हैं।
बौद्ध दर्शन के अनुसार शाश्वतवाद और उच्छेदवाद दो अंत हैं। शाश्वतवाद के अनुसार आत्मा नित्य, कूटस्थ और एकरस है। इसलिए धर्माचरण का उसपर कोई प्रभाव नहीं पड़ सकता। उच्छेदवाद के अनुसार वर्तमान शरीर के साथ ही जीवन का उच्छेद हो जाता है। इसके अनुसार भी धर्माचरण निरर्थक है। इसलिए एक अवसर पर बुद्ध ने वच्छ नामक परिव्राजक से कहा था, 'मालुक्पुत्त' शाश्वत्तवाद और उच्छेदवाद से संबोधि और निर्वाण की प्राप्ति नहीं हो सकती। ("मज्झिमनिकाय, चूलमालुंक्य-सुत्त") इसे हम नैरात्म्यवाद की धार्मिक पृष्ठभूमि कह सकते हैं।
उपर्युक्त दोनों अंतों को त्याग कर बौद्ध दर्शन मध्यम मार्ग का प्रतिपादन करता है। वह प्रतीत्यसमुत्पाद अर्थात् कार्य-कारण-सिद्धांत पर आश्रित है। इसके अनुसार सारा संसार घटनाओं का एक प्रवाह मात्र है। कार्य-कारण रूप में इन घटनाओं के पारस्परिक संबंध को हेतुफल नियम के अनुसार समझ सकते हैं।
पुद्गल
जैन दर्शन के अनुसार स्थूल भौतिक पदार्थ पुद्गल कहलाता है क्योंकि यह अणुओं के संयोग और वियोग का खेल है। बौद्ध धर्मदर्शन में आत्मा को पुद्गल कहते हैं। यह पाँच स्कंधों- रूप, वेदना, संस्कार, संज्ञा और विज्ञान का ऐसा समूह है जो निर्वाण की अवस्था में विशीर्ष हो जाता है।
पुद्गल शब्द की रचना दो अंगों से हुई हैं। दूरयंति गलंति च इसका संस्कृत एवं पाकृत में अर्थ हैं - "जो उत्पन्न होता हैं और गल जाता हैं"। आंशिक रूप से अंग्रेजी में पुद्गल को मैटर कहा जा सकता हैं, पर पाश्चात्य विज्ञान और जैन दर्शन में अणु की परिभाषा में भेद हैं, जिससे पुद्गल का भी मैटर कहा जाना संदिग्ध हैं।
पुद्गल के पाँच गुण हैं - स्पर्श, दर्शन, रस, श्रवण और गंध। ततः, पुद्गल या तो छुआ जा सकता हैं या देखा जा सकता हैं या चखा जा सकता हैं या सुना जा सकता हैं या सूँघा जा सकता हैं। पुद्गल में इन में से एक या एक से अधिक गुण हो सकते हैं। पुद्गल का धर्म बनना और बिगड़ना हैं, अतः, पुद्गल को पूर्णतः नष्ट करना असंभव हैं। पुद्गल केवल एक रूप से दूसरे रूप में परिवर्तित हो सकता हैं। आत्मा और पुद्गल के मेल से, संसार चलायमान हैं।
जैन दर्शन के अनुसार, पुद्गल एक अजीव तत्व हैं। वह चेतना रहित हैं। जब तक आत्मा पुद्गल से लिप्त हैं, तब तक वह संसार के जन्म-मरण के द्वंद्व में बंधी हुई हैं। पुद्गल से अलिप्त होने पर ही, आत्मा की मुक्ति संभव हैं।।
भारत में स्थित न्यूट्रिनो वेधशाला
भारत स्थित न्यूट्रिनो वेधशाला () (आईएनओ) कण भौतिकी में शोध के लिए निर्मित विज्ञान परियोजना है। इसका उद्देश्य ब्रह्माण्डीय न्यूट्रिनो का अध्ययन करना है। न्यूट्रिनो मूल कण होते हैं जिनका सूर्य, तारों एवं वायुमंडल में प्राकृतिक रूप से निर्माण होता है।
तमिलनाडु के थेनी जिले की बोडी पहाडियों में कई संस्थाओं के सहयोग से इस वेधशाला की स्थापना की जा रही है। यह वेधशाला चट्टान से 1200 मीटर गहराई पर होगी तथा इसमें कई गुफाएं होंगी।
केंद्रीय मंत्रिमंडल ने जनवरी, २०१५ में करीब 1500 करोड की इस परियोजना को हरी झंडी दी थी। इसके तहत लगभग 1200 मीटर ऊंचे चट्टानी पहाडों के नीचे विस्तरीय प्रयोगशाला बनायी जायेगी जिसमें 132 मीटर x 26 मीटर x 20 मीटर आकार की एक बडी गुफा और कई अन्य छोटी-छोटी गुफाएं होंगी, जहां 1900 मीटर लंबी और साढे सात मीटर चौडी सुरंग से पहुंचा जा सकेगा। इस परियोजना में परमाणु ऊर्जा विभाग और विज्ञान तथा प्रौद्योगिकी विभाग मिलकर सहयोग दे रहे हैं। परमाणु ऊर्जा विभाग इसके लिये केंद्रीय एजेंसी के तौर पर काम करेगा। परियोजना का उद्देश्य न्यूट्रिनो पर मूलभूत अनुसंधान करना है। भारत के 21 अनुसंधान संस्थान, विश्वविद्यालय और आईआईटी इस परियोजना में शामिल हैं।
प्रमस्तिष्कमेरु द्रव
प्रमस्तिष्कमेरु द्रव (Cerebrospinal fluid/CSF) स्वच्छ रंगहीन तरल है जो मस्तिष्क के रक्‍तक जालक (choroid plexus) में बनता है। यह खोपड़ी के अन्दर मस्तिष्क के लिए गद्दी जैसा कार्य करता है। इसके अलावा यह प्रतिरक्षात्‍मक (immunological) कार्य एवं प्रमस्तिष्कीय रक्त प्रवाह के स्वतःनियन्त्रण का भी कार्य करता है।
csf मस्तिष्क को जरूरत न्यूट्रिशन ओक्सिजन और हार्मोन provide कराता है तथा west पदार्थ को बाहर निकालता है
नमदा
नमदा (Felt) एक प्रकार का कपड़ा है जो ऊन, बाल, वानस्पतिक रेशों तथा पर से बनाया जाता है। यह कंपनरोधी, ऊष्मा पृथग्न्यासक (insulator) तथा ध्वनिशमक होता है। इसका उपयोग रेल और जहाज की छत बनाने, शीशे और संगमरमर की वस्तुओं की पैकिंग, धातुओं पर पॉलिश करने, वाद्ययंत्रों, मुद्रण, मोटरों, जूतों, हैट तथा कोट में होता है। उपयोगितानुसार इसकी बुनावट में अंतर हो सकता है।
नमदा मुख्यत: दो प्रकार का होता है :
प्रथम प्रकार के नमदे में उच्च नमदा गुणवाले ऊन की आवश्यकता होती है। हल्का नमदा केवल एक परत का तथा भारी नमदा कई परतों के एक दूसरे पर बुनकर बनाया जाता है। रेशेवाले नमदे की भी आधारभूत वस्तु ऊन है। इसमें ऊन लंबाई में छोटा और उच्च नमदा गुणवाला होता है। रेशों को ऊन के साथ मिलाकर इस प्रकार का नमदा बनाया जाता है। कुछ विशेष प्रकार का नमदा रेशों की कई परतों को सरेस से चिपकाकर भी बनाया जाता है।
गुणोत्तर माध्य प्रमेय
गुणोत्तर माध्य प्रमेय या 'समकोण त्रिभुज की ऊँचाई का प्रमेय' निम्नलिखित है-
यदि "h" समकोण त्रिभुज का 'समकोण पर ऊँचाई' है तथा "p" एवं "q" कर्ण के दो खण्ड हैं तो इस प्रमेय के अनुसार, या, क्षेत्रफल के रूप में:
रैखिक बीजगणित
रैखिक बीजगणित (Linear algebra) गणित की एक शाखा है जो सदिश आकाश (वेक्टर स्पेस) तथा उन आकाशों के बीच रैखिक प्रतिचित्रण से सम्बन्धित है।
रैखिक बीजगणित का आरम्भ अनेकों अज्ञात राशियों वाले युगपत समीकरणों के हल से हुआ। ऐसे समीकरण प्रायः मैट्रिक्स और सदिशों का उपयोग करके निरूपित किए जाते हैं।
शुद्ध गणित और अनुप्रयुक्त गणित- दोनों में ही रैखिक बीजगणित की केन्द्रीय भूमिका है। कैलकुलस और रैखिक गणित के सम्मिलित प्रयोग से रैखिक अवकल समीकरण हल किए जाते हैं। रैखिक बीजगणित की तकनीकें (विधियाँ) वैश्लेषिक ज्यामिति, इंजीनियरी, भौतिकी, प्राकृतिक विज्ञान, संगणक विज्ञान, कम्प्यूतर एनिमेशन और सामाजिक विज्ञान (मुखयतः अर्थशास्त्र) में प्रयुक्त होती हैं। रैखिक बीजगणित के सिद्धान्त और विधियाँ अत्यन्त विकसित हैं। इसी लिए अरैखिक गणितीय मॉडलों को भी कभी-कभी सन्निकट रैखिक मॉडलों से निरूपित कर दिया जाता है जिससे उन्हें हल करने में सुविधा हो जाती है।
प्राची देसाई
प्राची देसाई एक भारतीय टेलीविजन अभिनेत्री हैं। उन्होंने रॉक ऑन!!, वन्स अपॉन ए टाईम इन मुम्बई, बोल बच्चन, आय मी और मैं जैसी फ़िल्मों में काम किया, जहाँ उन्हे अच्छी समालोचना एवं वाणिज्यिक सराहना मिली। उन्होंने अपना काम बनी वालिया की इंडियन सोप ऑपेरा "कसम से" से आरम्भ किया और उससे प्रसिद्धि पाई। प्राची भारत में न्यूट्रोजेना का चेहरा, पृष्ठांकक, प्रवक्ता और ब्रांड एंबेसडर हैं वो गोआ पर्यटन की भी ब्रांड एंबेसडर हैं।
संध्या मृदुल
संध्या मृदुल (जन्म 28 मार्च 1975) एक भारतीय अभिनेत्री हैं जो सामान्यतः बॉलीवुड फ़िल्मों एवं टेलीविजन में काम करती हैं। उन्हें मुख्यतः साथिया (2002 फ़िल्म) और पेज थ्री (2005 फ़िल्म) , रागिनी एमएमएस २ फ़िल्मों में उनके अभिनय के लिए जाना जाता है।
लोकप्रिय डांस शो झलक दिखला जा (सीजन 2) में वह रनर-अप रहीं। इस फैसले ने कुछ विवादों को जन्म दिया क्योंकि जज उर्मिला मातोंडकर ने घोषणा की कि मृदुल को जीतना चाहिए था। [६] प्राची देसाई को शो का विजेता घोषित करने के फैसले पर धांधली और हस्तक्षेप के आरोप थे। मृदुल ने निर्णय के बारे में कहा, "मुझे यह मत कहो कि मैं हार गया। जैसा मैंने पहले कहा है, तुम केवल तभी हारते हो जब तुम हार जाते हो, और मैं नहीं। मैं केवल एक ट्रॉफी और नकद पर हार सकता हूं लेकिन मेरे पास है कई दिलों को जीता। "[7]
2008 में, उन्होंने शंघाई में आयोजित 14 वें टेलीविज़न फेस्टिवल में निर्णायक मंडल के सदस्य के रूप में कार्य किया। वह उत्सव में सबसे छोटी और अकेली भारतीय थी। [l] 2014 में, संध्या ने रागिनी एमएमएस 2 में काम किया, जिसमें उन्होंने सन्नी लियोन को चूमा।.
विकिसूक्ति
विकिसूक्ति विकिमीडिया फ़ाउण्डेशन द्वारा संचालित परियोजनाओं में से विकि-आधारित परिवार का एक सदस्य है। यह भी मीडियाविकि सॉफ़्टवेयर पर ही चलता है। यह परियोजना डेनियल ऑल्स्टन की परिकल्पना पर आधारित एवं ब्रायन वाइबर द्वारा कार्यान्वित इस परियोजना का लक्ष्य विशिष्ट व्यक्तियों, पुस्तकों, फ़िल्मों एवं लोकोक्तियों से प्राप्त एक वृहत उद्धरण संग्रह जुटाना तथा उनके लिये ब्यौरेवार संदर्भ सहित जानकारी तथा रोपण सूचना एकत्रित करना। हालांकि कई ऑनलाइन उद्धरण संग्रह पहले ही उपलब्ध हैं, किन्तु विकिसूक्ति उन कुछ विशेष में से एक है जो अपने उपयोक्ताओं को योगदान करने की सुविधा भी उपलब्ध कराता है। विकिसूक्ति के पृष्ठ उल्लेखनीय व्यक्तित्त्वों के विकिपीडिया पर बने लेखों से अन्तर्कड़ियों द्वारा जुड़े हुए हैं।
मूल परियोजना पूर्णतया अंग्रेज़ी में आरंभ की गयी थी, जुलाई २००४ में एक अन्य संस्करण द्वारा अतिरिक्त भाषाओं को भी इसमें सम्मिलित करना आरंभ किया गया।
जुलाई २००४ में लगभग ७० उपडोमेन आरंभ की गयीं। २८ नवम्बर २०१० के आंकड़ों के अनुसा, २५ संस्करण हुए, प्रत्येक में १००० से अधिक लेख थे। सबसे बड़ा विकिसूक्ति २२,६०० लेखों सहित पोलिश विकिसूक्ति था, जिसके बाद अंग्रेज़ी, इतालवी, जर्मन, पुर्तगाली एवं रूसी परियोजनाएं थीं जिनमें ५००० से अधिक लेख थे। इसके बाद स्लोवाक, बल्गारियाई, बोस्नियाई, तुर्की, स्लोवेनियाई एवं फ़्रांसीसी (जो दिसंबर २००६ में पुनर्रारंभ हुआ था) रहे। ५३ भाषाई संस्करणों में १०० या अधिक लेख थे।
विकिमीडिया परियोजना
विकिमीडिया परियोजना विकिमीडिया फ़ाउण्डेशन द्वारा चलायी गई एक परियोजना होती है।
विकिमीडीया फ़ाउन्डेशन साइट मैट्रिक्स] के अनुसार क्रम दिया गया है: विकिमीडिया परियोजनाएं एक विकिमीडिया परियोजनाओं के भाषा विशेष संस्करणों की पहचान करने हेतु भाषा कूट का प्रयोग करती है। ये कूट प्रायः उपडोमेन रूप में प्रयोग किये जाते हैं, जैसे कि विकिपीडिया संस्करणों के लिये ये wikipedia.org के अन्तर्गत्त उपडोमेन्स होती हैं। हिन्दी विकिपीडिया की अन्तर्कड़ियाँ उसी कूट द्वारा क्रमित की एवं ढूंढी जाती हैं।
ये कूट ISO 639-1 एवं ISO 639-3 द्वारा परिभाषित कूटों से लगभग पूरी तरह मेल खाते हैं तथा किस भाषा कूट का प्रयोग करना है अधिकांशतः आईईटीएफ़ भाहा टैग नीति से संगत होता है।
एक कूट भाहा कूट ('be-x-old') नहीं होता, किन्तु एक विशिष्ट ऑर्थोग्राफ़ी को इंगित करता है।
परियोजनाओं के कई संस्करणों के कई कूट आईएसओ ६३९ से मेल नहीं खाते हैं, या आईएसओ६३९ में दिये अर्थ से उनकी पाठ सामग्री भिन्न है।
इस कारण से कूट आंशिक रूप से "अप्रयोगनीय" भी हो जाते हैं।
निम्न कूटों को मार्क-अप हेतु परिवर्तित किया गया है: विकिडाटा में एक विकिमीडिया गुण कूट " (Wikimedia language code)" नामक गुण स्थापित है।
गिरीश पंकज
गिरीश पंकज हिन्दी के एक व्यंग्यकार हैं। इनके दस व्यंग्य संग्रह, पाँच उपन्यास समेत विभिन्न विधाओं में चालीस पुस्तकें प्रकाशित हैं। इन्हें व्यंग्य लेखन के लिए "अट्टहास सम्मान", "श्री लाल शुक्ल व्यंग्य सम्मान", "लीलारनी सम्मान" समेत अनेक सम्मान, पुरस्कार प्राप्त हुये हैं।
राष्ट्रीय विज्ञान संग्रहालय परिषद्
राष्ट्रीय विज्ञान संग्रहालय परिषद (रा.वि॰सं॰प.), भारत सरकार के संस्कृति मंत्रालय के अधीन एक स्वशासित संगठन है जिसका मूल उद्देश्य विज्ञान संचार है। यह विज्ञान संचार के क्षेत्र में एक प्रमुख संस्थान है और इसका मुख्यालय कोलकाता पश्चिम बंगाल में है। यह संस्थान पूरे देश के विभिन्न क्षेत्रों में फैले 25 विज्ञान संग्रहालयों / केन्द्रों और केन्द्रीय गवेषणा और प्रशिक्षण प्रयोगशाला, कोलकाता का प्रबंधन करता है। इसके अतिरिक्त इसने अब तक 23 विज्ञान केन्द्रों को विकसित किया है जिन्हें विभिन्न राज्यों और केन्द्र शासित प्रदेशों को सुपुर्द किया जा चुका है।
रा.वि॰सं॰प. विज्ञान केन्द्रों और संग्रहालयों का विश्व में सबसे बड़ा व्यवस्था-तंत्र (नेटवर्क) है। ये विज्ञान केन्द्र प्रयोग आधारित शिक्षण परिवेश प्रदान करते हैं। प्रत्येक वर्ष 12.5 करोड़ आगंतुक जिसमें लगभग 3.5 करोड़ विद्यार्थी होते हैं, इन विज्ञान केन्द्रों का दौरा करते हैं।
यहोवा के साक्षी
यहोवा के साक्षी () ईसाई धर्म का एक संप्रदाय है जिसकी धार्मिक मान्यताएँ मुख्यधारा ईसाईयत से भिन्न हैं। संस्था के अनुसार विश्व भर में उसके 8.6 मिलियन (86.8 लाख) अनुयायी इंजीलवाद (धर्म प्रचार) में लगे हुए हैं, सम्मेलन उपस्थिति 12 मिलियन (1.2 करोड़) तथा वार्षिक स्मृति उपस्थिति 20.91 मिलियन (2.09 करोड़) से अधिक है।
यहोवा के साक्षी पदानुक्रमित व्यवस्था में बटे होते हैं। सबसे निचले स्तर पर मंडली होती है जिसमें लगभग 100 सदस्य होते हैं। प्रत्येक मंडली में बाइबल की "गहरी समझ" रखनेवाला तजुरबेकार पुरुष 'प्राचीन' के तौर पर कार्य करता है। प्राचीन अपनी मंडली की देखरेख करता है। मंडलियों के ऊपर सर्किट होता है जो तकरीबन 20 मंडलियों से मिलकर बनता है। इसके ऊपर ज़िला होता है जिसमें करीब 10 शामिल होते हैं।
बरसीम
बरसीम (वानस्पतिक नाम: "Trifolium alexandrinum") चारे की वार्षिक फसल है। इसकी खेती अधिकांशतः सिंचित उपोष्ण जलवायु वाले क्षेत्रों में भैंस एवं अन्य पशुओं के चारे के लिए की जाती है। प्राचीन मिस्र में यह एक महत्वपूर्ण फसल थी। भारत में बरसीम उन्नीसवीं शताब्दी में आरम्भ में आयी। अमेरिका और यूरोप में भी इसकी खेती होती है।
बरसीम का पौधा 30 से 60 सेमी लम्बा होता है। इसकी बीजदर 30 से 35 किलो प्रति है० हैं।
ओलिंगीटो
ओलिंगीटो (स्पैनिश: Olinguito; "छोटी ओलिंगो" वैज्ञानिक नाम: "Bassaricyon neblina"), एक स्तनधारी जीव है। यह एक नयी जीव प्रजाति है जिसकी खोज की घोषणा 15 अगस्त 2013 को की गयी है। इस प्रजाति का वंश ""बासारिस्योन"" और कुल ""प्रोसाइओनिडी"" (रैकून कुल) है।यह प्रजाति कोलम्बिया और ईक्वाडोर के पर्वतीय वनों में वास करती है। ओलिंगीटो अपने जीनस या वंश में आने वाली अन्य ओलिंगो प्रजातियों और किंकाजू (ओलिंगो के समान दिखने वाला यह जीव इसका निकट संबंधी नहीं है)). से भिन्न है। इसका औसत वजन 900 ग्राम (2 पौंड) है जो इसे सबसे छोटा प्रोसाइओनिड बनाता है। यह एक सर्वाहारी फलाहारी है और पर कभी कभी यह कीटों और फूलों के रस का भक्षण भी करता है और छोटे फालसों के आकार के मेंगनों के रूप में मल त्याग करता है। माना जाता है कि ओलिंगीटो एक एकान्तप्रिय, रात्रिचर जीव है। ऐसा लगाता है कि ओलिंगीटो एक विशुद्ध वृक्षवासी है। मादा ओलिंगीटो के पास स्तनों की एक जोड़ी होती है और शायद एक बार में एक ही संतान को जन्म देते हैं।
केंद्रीय कोलम्बिया से लेकर पश्चिमी ईक्वाडोर तक के मेघवन क्षेत्र में लिए गये प्रजातियों के नमूनों से इनके जंगलों में होने की पुष्टि हुई है। माना जाता है कि यह प्रजाति फिलहाल खतरे में नहीं है, लेकिन अनुमान है कि इस जानवर के संभावित निवास क्षेत्र का लगभग 40 प्रतिशत से अधिक क्षेत्र वनविहीन हो गया है।
ओलिंगीटो की खोज की घोषणा 15 अगस्त 2013 को प्राकृतिक इतिहास का स्मिथसोनियन राष्ट्रीय संग्रहालय में स्तनधारियों के रखवाले क्रिस्टोफर हेल्गन, प्राकृतिक विज्ञान का उत्तरी केरोलिना संग्रहालय के ओलिंगो विशेषज्ञ रोलैण्ड केज़ और सहयोगियों ने संयुक्त रूप से की। हेल्गन ने शिकागो के फील्ड संग्रहालय में रखे प्रजाति के नमूनों की खोज की और एक नई प्रजाति की पुष्टि करने के लिए डीएनए परीक्षण का सहारा लिया।
इस प्रजाति की पहचान करने वाले शोधकर्ता इसके किसी भी विशिष्ट स्थानीय नाम को पता लगाने में असमर्थ रहे।
यह प्रजाति पिछले 35 सालों में. दोनों अमेरिकाओं में कार्निवोरा गण के अंतर्गत ढूँढी जाने वाली स्तनधारियों की पहली प्रजाति है। इस खोज से पहले भी ओलिंगीटुओं को नियमित रूप से देखा गया है, यहां तक कि कई दशकों से इन्हें सार्वजनिक रूप से प्रदर्शित भी किया गया पर यह एक अन्य प्रजाति के सदस्य हैं इसका पता अभी चला है। इसको अभी तक इसके समान दिखने वाले ओलिंगो ही संबंधी माना जाता रहा था। ऐसा ही एक उदाहरण "रिंगर्ल" नामक ओलिंगीटो का है जो लगभग एक वर्ष तक वाशिंगटन, डीसी, के राष्ट्रीय चिड़ियाघर में रहा साथ ही उसे कई अन्य चिड़ियाघरों में भी भेजा गया। शोधकर्ताओं ने बिना यह जाने कि वो एक अलग प्रजाति है उसका प्रजनन अन्य ओलिंगो के साथ कराने के कई असफल प्रयास भी किये।. रिंगर्ल की मृत्यु 1976 में हो गयी।
ओलिंगीटो वंश ""बासारिस्योन"" में आने वाली अन्य प्रजाति ओलिंगो की तुलना में छोटे आकार के होते हैं। ओलिंगीटो, ओलिंगो से अधिक समूरी (रोयेंदार) होता है इसका दंत विन्यास भी ओलिंगो से भिन्न होता है। इसकी छोटी पूंछ और छोटे कान भी इसे ओलिंगो से अलग करते हैं। यह उत्तरी एण्डीज़ में समुद्र तल से 1500 मीटर से लेकर 2750 मीटर की ऊँचाई पर पाया जाता है, जो कि साधारण ओलिंगो के पर्यावास की तुलना में काफी ज्यादा है।
उष्णकटिबन्धीय वन अनुसंधान संस्थान, जबलपुर
उष्णकटिबंधीय वन अनुसंधान संस्थान, जबलपुर (TFRI) भारतीय वानिकी अनुसंधान एवं शिक्षा परिषद के अधीन आठ क्षेत्रीय संस्थानों में से एक है। संस्थान 1988 में अस्तित्व में आया। संस्थान मध्य प्रदेश, छत्तीसगढ, महाराष्ट्र तथा उड़ीसा सहित मध्य क्षेत्र के उष्णकटिबंधीय वनों की वानिकी तथा पारिस्थितिकी से संबंधित समस्याओं पर अनुसंधान के मुख्य केंद्र के रूप में अपने आप को विशेष बना लिया है।
उष्णकटिबन्धीय जलवायु
उष्णकटिबन्धीय क्षेत्रों की जलवायु उष्णकटिबन्धीय जलवायु कहलाती है। यह जलवायु अशुष्क (non-arid) होती है तथा वर्ष के बारहों महीने औसत ताप 18 °C (64 °F) से अधिक रहता है। उष्णकटिबन्धीय क्षेत्रों का ताप पूरे वर्ष लगभग समान बना रहता है।
महाद्वीपीय जलवायु
महाद्वीपीय जलवायु (Continental climate) वह जलवायु है जिसमें वर्ष में तापमान में बहुत अधिक उतार-चढ़ाव होता है। इन क्षेत्रों के आसपास जलराशि के बड़े भण्डारों की कमी के कारण ऐसा होता है। प्रायः शीत ऋतु में तापमान इतना कम होता है कि हर वर्ष कुछ अवधि के लिए बर्फ जम जाती है जबकि ग्रीष्म ऋतु में तापमान मध्यम रहता है।
भारत के जलवायु प्रदेश
भारत विशाल देश है। अतः इसके भिन्न-भिन्न क्षेत्रों की जलवायु में भी बहुत असमानता है। भारत के विभिन्न क्षेत्र चार प्रकार के जलवायु-समूह की जलवायु का अनुभव करते हैं। इनको पुनः सात जलवायवीय प्रकारों में बाटा जा सकता है।
राष्ट्रीय कृषिवानिकी अनुसंधान केन्द्र
राष्ट्रीय कृषिवानिकी अनुसंधान केन्द्र (रा.कृ.वा.अनु.के.) झांसी, भारतीय कृषि अनुसंधान परिषद के कृषिवानिकी कार्यक्रम के अन्तर्गत वर्ष 1988 में स्थापित किया गया। यह केन्द्र उत्तर प्रदेश के झांसी नगर रेलवे स्टेशन से करीब 10 कि॰मी॰ की दूरी पर स्थित है और ‘‘कृषिवानिकी’’ के नाम से जाना जाता है।
उकठा रोग
उकठा रोग (Wilting) में पौधों की पत्तियाँ और मुलायम भाग सूखने लगते हैं और उनमें दृढ़ता नहीं रह जाती। यह रोग अरहर, गन्ना, चना आदि बहुत से पौधों में होता है। इसके बहुत से कारण हो सकते हैं।
शैवालीकरण
जैव उर्वरक (biofertilizer) के रूप में बड़े स्तर पर नील हरित शैवाल की वृद्धि करने की प्रक्रिया को शैवालीकरण कहते हैं। इस संकल्पना का प्रारम्भ भारत में हुआ था लेकिन इस तकनीक का वास्तविक रूप में विकास जापान में किया गया। भारत सरकार के जैव प्रौद्योगिकी विभाग द्वारा वर्ष 1990 में शैवालीकरण के लिए उत्तर प्रदेश, तमिलनाडु, पश्चिम बंगाल तथा नई दिल्ली में एक विशेष कार्यक्रम किया गया था।
शैवालों की प्रकृति पर्यावरण-मित्र होती है जिसके कारण शैवालों को जैव उर्वरक के रूप में इस्तेमाल किया जा सकता है। शैवालों के इस्तेमाल से खासकर धान की उपज में काफी वृद्धि देखी गयी है।
फाइलेरिया
फाइलेरिया (Filariasis या philariasis) / हाथीपाॅव / फाइलेरिएसिस -परजीवी द्वारा होने वाला रोग है जो धागा के समान दिखने वाले 'फाइलेरिओडी' (Filarioidea) नामक निमेटोड के कारण होता है। यह प्रायः संक्रामक उष्णकटिबन्धीय रोग है।
फाइलेरिया के आठ प्रकार के नेमाटोड ज्ञात हैं जो मानवों को अपना निशाना बनाते हैं। आजकल हम लोग इसको समाप्त करने का पूरा प्रयास कर रहें हैं  जिसके लिए टीकाकरण सुरु किया गया है। फाईलेरिया वुचेरेरिया बैन्क्रोफटाई परजीवी द्वारा होता हैं।
ताना झील
ताना झील (अंग्रेज़ी: , अम्हारी: ) पूर्वी अफ़्रीका के इथियोपिया देश की सबसे बड़ी झील है और नीली नील नदी का स्रोत है। यह इथियोपिया के अम्हारा प्रदेश में अबीसीनिया के पठार के पश्चिमोत्तरी भाग में स्थित है।
वंस अपॉन अ टाइम इन मुंबई-दोबारा
वंस अपॉन अ टाइम इन मुंबई-दोबारा (संक्षिप्त रूप में "OUATIMD") 2013 की भारतीय क्राइम गैंगस्टर फ़िल्म है जिसका निर्देशन मिलन लूथरिया ने किया है। इस फ़िल्म की निर्माता एकता कपूर और शोभा कपूर हैं। यह 2010 में प्रदर्शित फ़िल्म वंस अपॉन ए टाईम इन मुम्बई की उत्तरकृत्ति है। फ़िल्म में मुख्य भूमिका में अक्षय कुमार, सोनाक्षी सिन्हा और इमरान ख़ान हैं एवं सोनाली बेंद्रे सहायक कलाकार की भूमिका में हैं।
फ़ील्म के गीतों को मुख्यतः सकारात्मक प्रतिक्रिया ही मिली।
कोलख़ोज़
कोलख़ोज़ या कॉलख़ोज़ (रूसी: ) सोवियत संघ में एक प्रकार की सामूहिक कृषि प्रणाली के खेतों को कहा जाता था। इसके साथ-साथ सोवियत संघ में सरकारी खेत भी हुआ करते थे, जो सोवख़ोज़ कहलाते थे। १९१७ की अक्तूबर समाजवादी क्रांति के बाद कई किसानों ने सामूहिक कृषि आरम्भ कर दी थी और कई स्थानो पर कोलख़ोज़ स्वयं ही उभर आए थे। स्टालिन के काल में बहुत बड़े पैमाने पर इस प्रणाली पर ज़ोर दिया गया और स्वतंत्र कृषकों को ज़बरदस्ती कोलख़ोज़ों में संगठित किया गया।
'कोलख़ोज़' शब्द 'कोलेक्तिवनोए ख़ोज़्याय्स्त्वो' () का संक्षिप्त रूप है जिसका रूसी भाषा में अर्थ 'सामूहिक खेत' है। इसमें बिन्दु-वाले 'ख़' के उच्चारण पर ध्यान दें क्योंकि यह बिन्दु-रहित 'ख' से अलग है और ख़रीद, ख़राब और ख़बर जैसे शब्दों में पाया जाता है।
कोलख़ोज़ पर काम करने वाले लोगों को 'कोलख़ोज़निक' बुलाया जाता था। सैद्धांतिक तौर पर उन्हें कोलख़ोज़ की उपज और मुनाफ़े का एक भाग दिया जाता था लेकिन वास्तविकता में बहुत से कोलख़ोज़निकों को कोई भी हिस्सा नहीं मिलता था। कोलख़ोज़ की पैदावार केवल सरकार को ही बेची जा सकती थी और वह भी सरकार द्वारा निर्धारित दामों पर, जो बहुत कम होते थे। इस उपज को सरकार अच्छे दाम पर बाज़ारों में बेचती थी जो सोवियत सरकार के लिए आय का अच्छा स्रोत था। कोलख़ोज़निक को एक छोटा-सा भूमि का टुकड़ा और कुछ पशु अपने लिए भी दिए जाते थे।
सरकार ने सभी सोवियत नागरिकों के साथ-साथ कोलख़ोज़निकों को भी पासपोर्ट दिए हुए थे और उन्हें कोलख़ोज़ छोड़ने की अनुमति नहीं थी। १९६९ तक किसी कोलख़ोज़ में पैदा हुए बच्चों को बड़े होकर उसी कोलख़ोज़ पर काम करना होता था। सरकार कोलख़ोज़ों को पैदावार का एक वार्षिक लक्ष्य देती थी। उस से कम उपज होने पर किसानों को दण्ड दिया जाता था, जिसमें उनकी निजि खेत व जानवरों के ज़ब्त होने से लेकर उन्हें श्रम-कारावास की एक वर्ष तक की सज़ा दी जाती थी।
१९९१ में सोवियत संघ टूट गया और कोलख़ोज़ प्रणाली का भी अन्त हो गया।
भारत के सामाजिक-आर्थिक मुद्दे
भारत विश्व का क्षेत्रफल अनुसार सातवाँ सबसे बड़ा और जनसंख्या अनुसार दूसरा सबसे बड़ा एक दक्षिण एशियाई राष्ट्र है। इसकी विकासशील अर्थव्यवस्था वर्तमान समय में विश्व की दस सबसे बड़ी अर्थव्यवस्थाओं में से एक है। 1991 के बड़े आर्थिक सुधारों के पश्चात भारत सबसे तेजी से बढ़ती प्रमुख अर्थव्यवस्थाओं में से एक बन गया तथा इसे नव औद्योगीकृत देशों में से एक माना जाता है। आर्थिक सुधारों के पश्चात भी भारत के समक्ष अभी भी कई सामाजिक चुनौतियाँ है जिनमें से प्रमुख सामाजार्थिक मुद्दे हैं: गरीबी, भ्रष्टाचार, नक्सलवाद व आतंकवाद, कुपोषण और अपर्याप्त सार्वजनिक स्वास्थ्य सेवा।
भारत में सामाजार्थिक मुद्दों से सम्बन्धित आँकड़ों का अभिलेख भारत सरकार का सांख्यिकी और कार्यक्रम कार्यान्वयन मंत्रालय रखता है। 1999 में स्थापित इस मंत्रालय का राष्ट्रीय प्रतिदर्श सर्वेक्षण कार्यालय हर वर्ष सामाजार्थिक सर्वेक्षण करता है जो कि दौरों के रूप में किया जाता है। इस सर्वेक्षण में थोड़े बहुत क्षेत्रों को छोड़ कर सम्पूर्ण भारत को शामिल किया जाता है। जिन क्षेत्रों को इस सर्वेक्षण से बहार रखा जाता है उनमें सम्मिलित हैं नागालैंड के वे आंतरिक गाँव जो बस मार्ग से पाँच किलोमीटर से अधिक दूरी पर स्‍थित हैं व अण्डमान और निकोबार द्वीपसमूह के वे गाँव जो पूर्ण रूप से अगम्‍य हैं।
भारत में गरीबी व्यापक है, देश में अनुमानतः विश्व के एक तिहाई गरीब निवास करते हैं। विश्व बैंक की 2010 में आई एक रिपोर्ट के अनुसार भारत की पूरी आबादी का 32.7% हिस्सा अन्तराष्ट्रीय गरीबी रेखा $1.25 के नीचे जीवन व्यतीत करता है और 68.7% आबादी प्रतिदिन $2 से भी कम में अपना जीवन निर्वाह करती है।
भारत में भ्रष्टाचार एक प्रमुख मुद्दा है और इससे देश की अर्थव्यवस्था पर प्रतिकूल प्रभाव पड़े हैं। ट्रांसपेरेंसी इंटरनेशनल द्वारा 2005 में कराए गए एक अध्ययन में पाया गया था कि सफलतापूर्वक सार्वजनिक कार्यालयों में अपना काम निकालने के लिए 62% से भी अधिक भारतीयों को प्रत्यक्ष रूप से रिश्वत देने या किसी तरह के प्रभाव का सहारा लेने का अनुभव था। 2008 में इसी तरह की रिपोर्ट में पाया गया कि 40% भारतीयों को सरकारी कार्यालयों में रिश्वत देने या किसी तरह के निजी सम्पर्क का सहारा लेने का अनुभव था। 2012 में ट्रांसपेरेंसी इंटरनेशनल के भ्रष्टाचार सूचकांक में शामिल किए गए 176 देशों में से भारत विश्व का 94वां सबसे भ्रष्ट देश था।
भारत बहुत समय से आतंकवाद का शिकार रहा है। गृह मंत्रालय के अनुसार आतंकवाद देश के लिए एक महत्वपूर्ण खतरा बना हुआ है। भारत के कई राज्य आतंकवाद या नक्सलवाद से प्रभावित रहे हैं, इनमें प्रमुख रूप से शामिल हैं: जम्मू और कश्मीर, उड़ीसा, छत्तीसगढ़, झारखण्ड और उत्तर-पूर्व के सात बहन राज्य। 2012 में देश के 640 जिलों में से कम से कम 252 जिले विद्रोही और आतंकवादी गतिविधियों से विभिन्न स्तर पर पीड़ित थे।
पुष्पा गुजराल साइंस सिटी
पुष्पा गुजराल साइंस सिटी, भारत में सबसे बड़ी विज्ञान नगरियों में से एक है। इस विज्ञान नगरी का नाम भारत के पूर्व प्रधानमंत्री श्री इन्द्र कुमार गुजराल की मां के नाम पर रखा गया है। यह भारत के राज्य पंजाब के कपूरथला जिले में जालंधर-कपूरथला मार्ग पर स्थित है और यह विज्ञान नगरी भारत के दूसरी सबसे बड़ी विज्ञान नगरी है। इस विज्ञान नगरी का मुख्य उद्देश्य मज़े और मनोरंजन के साथ साथ शिक्षा प्रदान करना है। यह नगरी सीखने के आनन्द का अनुभव करने के लिए संग्रहालय में आने वाले सभी उम्र के लोगों को आकर्षित करती है। पुष्पा गुजराल साइंस सिटी जिज्ञासा और शिक्षा का एक लोकप्रिय मिश्रण है। जालंधर में पुष्पा गुजराल साइंस सिटी को 72 एकड़ के क्षेत्र में बनाया गया है।
उत्तरी भारत में पुष्पा गुजराल साइंस सिटी अपनी तरह की सबसे बड़ी परियोजना है। यहां के प्रमुख आकर्षणों में एक 18 फुट ऊँचा डायनासोर और एक जीएसएलवी प्रक्षेपास्त्र का मॉडल शामिल हैं। संग्रहालय में 26 लाख टाइल्स से बना है एक विशाल ग्लोब भी स्थित है। यहाँ पर बच्चों का पार्क भी है जिसमें विभिन्न झूले, सवारियां, ट्रेम्पोलिन आदि बच्चों को आकर्षित करतें हैं। इसके अलावा यहां एक कृत्रिम झील भी है जिसमें पर्यटक नौका विहार का आनन्द ले सकते हैं।
साइंस सिटी की आधारशिला पूर्व प्रधानमंत्री श्री इन्द्र कुमार गुजराल द्वारा 17 अक्टूबर 1997 को रखी गयी थी। साइंस सिटी के पहले चरण का उद्घाटन पंजाब के राज्यपाल महामहिम लेफ्टिनेंट जनरल (सेवानिवृत) एस एफ रोड्रिग्स ने 19 मार्च 2005, को किया था। पहले चरण के प्रमुख आकर्षणों में अंतरिक्ष थिएटर, लेजर थिएटर, 3 डी थिएटर, फ्लाइट सिम्युलेटर और विज्ञान संबंधी मजेदार प्रदर्श शामिल थे।
साइंस सिटी परियोजना की कुल लागत 100 करोड़ रुपए है। यह भारत सरकार और पंजाब सरकार की एक संयुक्त परियोजना है। भारत सरकार ने जहां पूंजी व्यय (इमारतें और प्रदर्श) के लिए 70 करोड़ रुपये का योगदान दिया है वहीं पंजाब सरकार ने भूमि और अन्य बुनियादी ढांचागत सुविधाओं के रूप में 30 करोड़ की राशि प्रदान की है।
क़ुरग़ोनतेप्पा
क़ुरग़ोनतेप्पा (ताजिक: ), जिसे सोवियत संघ के ज़माने में कुर्गान-त्युबे (ताजिक: ) कहा जाता था, दक्षिणपश्चिमी ताजिकिस्तान में स्थित एक शहर है जो उस देश के ख़तलोन प्रान्त की राजधानी भी है। यह ताजिकिस्तान की राष्ट्रीय राजधानी दूशान्बे से १०० कि॰मी॰ दूर वख़्श नदी के किनारे बसा हुआ है। क़ुरग़ोनतेप्पा ताजिकिस्तान का चौथा सबसे बड़ा नगर है और एक आधुनिक ओद्योगिक केन्द्र है। इस क्षेत्र में ताजिकिस्तान की सरकार के राजनैतिक विरोध में कई अभियान चले हैं।
'क़ुरग़ोनतेप्पा' में बिन्दु-वाले 'ग़' अक्षर के उच्चारण पर ध्यान दें क्योंकि यह बिना बिन्दु वाले 'ग' से ज़रा भिन्न है। इसका उच्चारण 'ग़लती' और 'ग़रीब' शब्दों के 'ग़' से मिलता है। इसी शब्द में बिन्दु-वाले 'क़' अक्षर का उच्चारण भी 'क' से मिलता-जुलता लेकिन भिन्न है और 'क़ीमत' व 'क़ानून' जैसे शब्दों में मिलता है। मध्य एशिया में 'क़ुरग़ोन' या 'कुर्गान' इस क्षेत्र की ऐतिहासिक संस्कृतियों द्वारा बनाए जाने वाले कृत्रिम टीलों को कहते थे जिनमें अक्सर सांस्कृतिक या राजसी महत्व की वस्तुएँ दफ़नाई जाती थी, हालांकि अन्य इसका अर्थ 'क़िला' भी निकाला जाता है। यह शब्द मध्य एशिया के अन्य नगरों व क्षेत्रों के नामों में भी मिलता है, मसलन चीन द्वारा नियंत्रित शिनजियांग प्रान्त के ताशक़ुरग़ान शहर के नाम में। 'तेप्पा' या 'तेपे' भी मध्य एशिया में 'टीले' को कहते हैं। क़ुरग़ोनतेप्पा से लगभग १२ किमी दूर ७वीं शताब्दी में बने 'अजीना तेप्पे' नामक एक प्राचीन बौद्ध मठ के खंडहर स्थित हैं जहाँ मिली मूर्तियों और प्रतिमाओं की अजंता से समानता बताई जाती है।
सोवियत काल में उस समय की सरकार ने ताजिकिस्तान के अन्य भागों से ताजिक लोगों के साथ-साथ सोवियत संघ के अन्य हिस्सों से उज़बेक, तातार, रूसी, काज़ाख़ और अन्य समुदायों के सदस्य लाकर इस क्षेत्र में बसाए थे। इस कारणवश क़ुरग़ोनतेप्पा का जातीय मिश्रण ताजिकिस्तान के अन्य शहरों की तुलना में अधिक है।
५९ कन्या तारा
५९ कन्या या ५९ वर्जिनिस (59 Virginis), जिसे ई वर्जिनिस (e Virginis), ग्लीज़ ५०४ (Gliese 504) और जी॰जे॰ ५०४ (GJ 504) भी कहते हैं, एक G-श्रेणी का मुख्य अनुक्रम तारा है। यह पृथ्वी से लगभग ५७ प्रकाश-वर्ष की दूरी पर स्थित है और आकाशे में कन्या तारामंडल के क्षेत्र मे नज़र आता है। वैज्ञानिकों को इस तारे में दिलचस्पी है क्योंकि यह हमारे सूरज से मिलता-जुलता G-श्रेणी का तारा है और सन् २०१३ में इसके इर्द-गिर्द परिक्रमा करता एक ग़ैर-सौरीय ग्रह पाया गया था। जी॰जे॰ ५०४ बी (GJ 504 b) द्वारा नामांकित इस ग्रह का रंग गुलाबी है और यह सूरज-जैसे तारों के ग्रहीय मंडलों में तब तक पाए गए ग्रहों में से सबसे कम द्रव्यमान रखता था।
सिवियर एक्यूट रेस्पिरेटरी सिंड्रोम
सिवियर एक्यूट रेस्पिरेटरी सिंड्रोम अथवा सार्स () सार्स कोरोनावाइरस द्वारा जनित श्वसन से संबंधित रोग है। नवम्बर २००२ और जुलाई २००३ के बीच, दक्षिणी चीन में सार्स रोग प्रकोप आरम्भ हुआ जिसके परिणामस्वरूप विभिन्न देशों में 8273 लोग संक्रमित हुए एवं 775 लोगों की मृत्यु हो गयी थी, इसमें सबसे अधिक संख्या हाँगकांग की रही। विश्व स्वास्थ्य संगठन (डब्ल्यूएचओ) के अनुसार (9.6% मृत्यु)। २००३ के पूर्वार्द्ध में कुछ ही सप्ताह में सार्स विभिन्न ३७ देशों के व्यक्तियों में फैल गया। इस रोग की शुरुआत एक अंतरराष्ट्रीय व्यापारी चेन से हुई जो वियतनाम आने से पहले हॉन्ग कॉन्ग में रुके थे।
पियर द फर्मा
पियर द फर्मा (Pierre De Fermat ; १७ अगस्त १६०१ ई. - १२ जनवरी १६६५ ई.) फ्रांसीसी वकील एवं गणितज्ञ थे।
फर्मा का जन्म १७ अगस्त १६०१ ई. को बोमॉन्ट द लोमाग्ने में हुआ था। फर्मा अपने अंतिम प्रमेय के कारण अधिक प्रसिद्ध हो गए। इन्होंने अंतिम प्रमेय में बताया कि x+y=z) किसी भी घनात्मक पूर्णांक से संतुष्ट नहीं होता, यदि n >2 हो। यद्यपि फर्मा ने लिखा है कि उन्होंने उपर्युक्त समीकरण सिद्ध कर दिया था किंतु साधारणतया यह विश्वास किया जाता है कि उनकी उपपत्ति में अशुद्धि है। १९९५ तक इस समीकरण की शुद्ध उपपत्ति प्राप्त नहीं हो सकी थी, यद्यपि बहुत से गणितज्ञों ने इसे सिद्ध करने का प्रयास किया। विश्लेषात्मक ज्यामिति (analytical geometry) एवं प्रायिकता (probability) पर किए गए कार्य के कारण फर्मा बहुत प्रसिद्ध हैं। १२ जनवरी १६६५ ई. को इनका देहांत हो गया।
जी॰जे॰ ५०४ बी ग्रह
जी॰जे॰ ५०४ बी (GJ 504 b) कन्या तारामंडल के ५९ कन्या तारे (उर्फ़ ५९ वर्जिनिस या जी॰जे॰ ५०४) की परिक्रमा करता हुआ एक गैस दानव ग्रह है। अगस्त २०१३ में मिले इस ग्रह का द्रव्यमान (मास) हमारे सौर मंडल के बृहस्पति ग्रह से लगभग ४ गुना अनुमानित किया गया है। अन्दाज़ा लगाया जाता है कि यदि इस ग्रह को आँखों द्वारा सीधा देखा जा सकता तो इसका रंग गाढ़ा गुलाबी प्रतीत होता। ५९ कन्या तारा सूरज से मिलता-जुलता G-श्रेणी का मुख्य अनुक्रम तारा है और जिस समय जी॰जे॰ ५०४ बी की खोज हुई थी वह सूरज-जैसे तारों के ग्रहीय मंडलों में तब तक पाए गए ग्रहों में से सबसे कम द्रव्यमान रखता था। वैज्ञानिक अनुमान लगाते हैं कि यह अपने तारे से लगभग ४३.५ खगोलीय ईकाईयों की दूरी पर स्थित कक्षा में उसकी परिक्रमा कर रहा है। यह ग्रहीय मंडल पृथ्वी से लगभग ५७ प्रकाश वर्ष की दूरी पर है।
ओस्टवाल्ड तनुता नियम
विल्हेल्म ओस्टवाल्ड की तनुता का नियम (Ostwald’s dilution law) किसी दुर्बल विद्युत अपघट्य (जैसे अम्ल, क्षार आदि) के आयनिक स्थिरांक (dissociation constant) तथा आयनन की मात्रा (degree of dissociation) के बीच एक सम्बन्ध बताने वाला नियम है।
जहाँ: ओस्टवाड का नियम-
इस नियम के अनुसार,"अनन्त तनुता पर किसी विद्युत अपघट्य विलयन की तुल्याकी चालकता का मान विलयन मे उपस्थित ऋणायनो तथा धनायनो की तुल्याकी चालकताओ के बराबर होता है। दुर्बल वैद्युत अपघट्यों के लिए द्रव्य-अनुपाती क्रिया का नियम ओस्टवाल्ड का तनुता नियम कहलाता है। माना एक द्विअंगी (binary) दुर्बल वैद्युत अपघट्य AB का 1 ग्राम-अणु लीटर विलयन में उपस्थित है तथा साम्यावस्था पर वियोजन की मात्रा α है, तो AB के अनआयनित अणुओं एवं इसके आयनों A+ तथा B– में निम्न प्रकारं साम्यावस्था प्रकट की जा सकती है।
चीनी मिट्टी
चीनी मिट्टी (या, केओलिनाइट / Kaolinite) एक प्रकार की सफेद और सुघट्य मिट्टी हैं, जो प्राकृतिक अवस्था में पाई जाती है। इसका रासायनिक संघटन जलयुक्त ऐल्यूमिनो-सिलिकेट (AlO. 2SiO. 2HO) है। चीनी मिट्टी को 'केओलिन' भी कहते हैं। चीनी भाषा में केओलिन का अर्थ 'पहाड़ी डाँडा' होता है। डांडे बहुधा फेल्सपार खनिज के होते हैं और इस फेल्सपार का रासायनिक विघटन होने के कारण चीन मिट्टी या "केओलिन" इन्हीं डाँडों में पाई जाती है, बल्कि उस सफेद और सुघट्य मिट्टी को भी कहते हैं जो विघटन के स्थान से बहकर किसी अन्य स्थान में जमा हो जाती है। इसलिये चीनी मिट्टी दो प्रकार की होती है :
चीनी मिट्टी का उपयोग बर्तन, प्याले, कटोरी, थाली, अस्पताल में काम में लाए जानेवाले सामान, बिजली के पृथक्कारी (इंसुलेटर), मोटरगाड़ियों के स्पार्क प्लग, तापसह ईटें इत्यादि बनाने में होता है। रबर, कपड़ा तथा कागज बनाने में चीनी मिट्टी को पूरक की तरह उपयोग में लाते हैं। कभी कभी इसे दवा के रूप में भी खिलाते हैं। हैजा इत्यादि बीमारी में "केओलिन" दी जाती है।
भारत में चीनी मिट्टी बिहार की राजमहल पहाड़ियों और पथरगट्टा नामक स्थान के पास, दिल्ली के आसपास की पहाड़ियों में तथा केरल में त्रिवेंद्रम के पास कुंडारा नामक स्थान में अच्छी और प्रचुर मात्रा में मिलती है। राजस्थान में कई स्थानों पर (विशेषकर पहाड़ियों पर), मध्यप्रदेश, बंबई, गुजरात, चेन्नै, बंगाल और आंध्रप्रदेशों में भी चीनी मिट्टी बहुतायत से पाई जाती है। असम और पंजाब में भी चीनी मिट्टी प्रचुर मात्रा में पाई जाने की संभावना है।
मृद्भाण्ड (pottery) उद्योग में उपयागी हाने के लिय चीनी मिट्टी के कुछ अन्य गुण भी होने चाहिए जैसे,
इन गुणों को ध्यान में रखते हुए उपर्युक्त दो प्रकार की चीनी मिट्टी का आगे और भी वर्गीकरण किया जा सकता है, जैसे:
१. वह चीनी, मिट्टी जो आग में पकाने पर सफेद रहती है और वह चीनी मिट्टी जो आग में पकाने पर सफेद नहीं रहती;
२. सूखने और पकाने पर अधिक सिकुड़नेवाली चीनी मिट्टी और कम सिकुड़नेवाली चीनी मिट्टी;
३. ऊँचे ताप पर गल जानेवाली और न गलनेवाली चीनी मिट्टी;
४. विशेष सुघट्य और कम सुघट्य मिट्टी तथा
५. छोटे कणोंवाली मिट्टी और बड़े कणोंवाली मिट्टी।
विशेष प्रकार के गुणोंवाली मिट्टी ही विशेष प्रकार के उद्योग में अधिक उपयोगी सिद्ध होती हे, जैसे ऊँचे ताप को सह सकनेवाली मिट्टी का उपयोग तापसह ईटों के बनाने में होता है। मकान इत्यादि बनाने के लिये पकाने पर सुंदर और लाल हो जानेवाली मिट्टी अधिक उपयोगी है। प्याले, कटोरी इत्यादि बनाने में आग में पकाने पर सफेद रहनेवाली मिट्टी को ही लोग अधिक पसंद करते हैं। कपड़ा, कागज या रबर बनाने के उद्योग में खूब छोटे कणोंवाली सफेद मिट्टी की ही अधिक माँग है।
उपयोग में लाने के पहले चीनी मिट्टी को अपद्रव्यों से मुक्त करना पड़ता है। यह क्रिया चीनी मिट्टी को पानी से 'धोकर' की जाती है। इसके लिए चीनी मिट्टी को पानी में मिलाकर नालियों में बहाया जाता है। अपद्रव्य भारी होने के कारण नीचे बैठ जाते हैं और चीनी मिट्टी पानी के साथ बह जाती है। कुछ दूर बहने के बाद इस चीनी-मिट्टी-युक्त पानी को एक टंकी में जमा कर लिया जाता है। कुछ समय के बाद चीनी मिट्टी भी पानी में नीचे बैठ जाती है। ऊपर का पानी निकाल लिया जाता है और मिट्टी सुखा ली जाती है।
अक्साई चिन झील
अक्साई चिन झील (अंग्रेज़ी: ; चीनी: , , अकेसाईचिन हू) लद्दाख़ के अक्साई चिन क्षेत्र में स्थित एक बन्द जलसम्भर झील है। इस इलाक़े को भारत अपने जम्मू व कश्मीर राज्य का अभिन्न अंग मानता है, लेकिन इसपर चीन का नियंत्रण है जो इसे शिंजियांग प्रान्त के ख़ोतान विभाग के भाग के रूप में प्रशासित करता है। झील १५ किमी लम्बी और ६-८ किमी चौड़ी है और कुनलुन पर्वत शृंखला से दक्षिण में स्थित है। कारगिलिक (शिंजियांग) से ल्हात्से (तिब्बत) जाने वाला चीनी राष्ट्रीय राजमार्ग २१९ झील से लगभग २० किमी दक्षिण से गुज़रता है।
अक्साई चिन झील में जल 'अक्साई चिन' नामक नदी से आता है। हालांकि झील को चीन शिंजियांग प्रान्त में प्रशासित करता है, तिब्बत की सीमा झील से केवल २० किमी पूर्व में ही पड़ती है और इस बन्द जलसम्भर का पूर्वी भाग तिब्बत के रुतोग ज़िले में सम्मिलित है।
चुटु राजवंश
चुटु वंश के शासकों ने दक्षिण भारत के कुछ भागों पर ईसा पूर्व पहली शताब्दी से लेकर तीसरी शताब्दी (ईसा पश्चात) तक शासन किया। उनकी राजधानी वर्तमान कर्नाटक के उत्तर कन्नड जिले के बनवासी में थी। अशोक के शिलालेखों को छोड़ दें तो चुटु शासकों के शिलालेख ही कर्नाटक से प्राप्त सबसे प्राचीन शिलालेख हैं।
चुटु सातवाहन साम्राज्य के छिन्न भिन्न हो जाने के पश्चात् जो राज्य बने उनमें चुटु उस समय सबसे अधिक शक्तिशाली थे। इनका राज्य कुंतल (दक्षिणी पठार के दक्षिण-पश्चिम) में था। इनका संबंध सातवाहनों के सामंत (महाभोजों) से था। कुछ विद्वान् इनकी उत्पत्ति पर मौन हैं और कुछ चुटुकुल को सातवाहन कुल की शाखा बतलाते हैं। किंतु इन मतों के लिये सुनिश्चित प्रमाण का अभाव है। प्रारंभ में ये सातवाहनों के सामंत के रूप में शासन करते रहे होंगे।
चुटुकुलानन्द ने, जिसके सिक्के कारवार में उपलब्ध हुए हैं, यज्ञसातकर्णि के बाद सातवाहनों की शक्ति के ह्रास का लाभ उठाकर कुंतल में अपना राज्य स्थापित किया। इस वंश के हारीतिपुत्र विष्णुकड चुटुकुलानंद साकर्णि का वनवासि का अभिलेख तीसरी शताब्दी के पूर्वार्ध का है। कुछ विद्वान् कन्हेरी के एक अभिलेख में आए नामों के समीकरण के आधार पर, जो सर्वमान्य नहीं है, चुटु लोगों का अधिकार उत्तर में अपरांत तक मानते हैं। इसी प्रकार अनंतपुर और चुद्दपह से प्राप्त हारीति नाम के सिक्कों के आधार पर कुछ विद्वान् चुटु लोगों का अधिकार पूर्व की ओर फैला हुआ बतलाते हैं। चौथी शताब्दी के पूर्वार्ध में मलवल्लि के अभिलेख से इस वंश के श्विस्कंदवर्मन् और उनके पूर्ववर्ती (संभवत: पिता) विष्णुकंड्डचुटुसातकर्णि का नाम मिलता है। इस समय ये संभवत: पल्लवों के सामंत बन गए थे। चौथी शताब्दी के मध्य में कदंब नरेश मयूरशर्मन् ने कुंतल पर अधिकार कर चुटुवंश का अंत किया।
चुटुकुल के राज्य में शासनव्यवस्था सातवाहनों की व्यवस्था से अभिन्न थी। करों के नाम वही हैं। इस वंश के नरेशों की उपाधि 'राजन्' थी। राज्य 'आहारों' में विभक्त था। 'हारीतिपुत्र' नाम सातवाहनों के काल के सदृश ही मातृपरक सामाजिक व्यवस्था का परिचायक है।
चुटु सिक्के अधिकतर मूलानन्द के काल में ढाले गए थे और सीसे के बने होते थे। इनपर बौद्ध धर्म से सम्बन्धित चिह्न मिलते हैं, जैसे कि स्तूप, त्रिरत्न, इत्यादि।
परवाणू
परवाणू (Parwanoo) भारत के हिमाचल प्रदेश राज्य के सोलन ज़िले में स्थित एक नगर है। यह चंडीगढ़ से शिमला जाने वाले राष्ट्रीय राजमार्ग 5 पर हरियाणा के पंचकुला ज़िले से सटा हुआ है। परवाणू को हरियाणा के कालका व पिंजोर से मात्र एक नदी ही विभाजित करती है। वास्तविकता में पिंजोर, कालका व परवाणू लगभग मिले-जुले से ही हैं। परवाणू एक औद्योगिक नगर है।
परवाणू चंडीगढ़-शिमला मार्ग पर स्थित है। चंडीगढ़ से इसकी दूरी लगभग ३५ किमी, पंचकूला से २० किमी है। कसौली के लिये यहां से एक अलग रास्ता भी है, जिससे बिना धर्मपुर की तरफ जाए कसौली पंहुच सकते हैं। विश्व धरोहर कालका शिमला रेलवे भी यहाँ से निकलता है। रेलवे स्टेशन का नाम टकसाल है।
२००१ की जनगणना के अनुसार परवाणू की जनसंख्या 8609 थी। पुरुष - 61%, महिलाएं - 39%। साक्षरता दर - 73%, जो कि राष्ट्रीय औसत 59.5% से अधिक है। : पुरुष साक्षरता दर 74% व महिला साक्षरता दर 71% है। 12% जनसंख्या 6 वर्ष से कम आयु की है।
परवाणू मुख्यतः टिम्बर ट्रेल के लिये प्रसिद्ध है जो कि शिमला मार्ग पर है। यहां पर्यटक रज्जु मार्ग (रोप-वे, केबल कार) पर यात्रा का आनंद उठा सकते हैं। शिमला मार्ग पर ही ढल्ली मीट के अचार के लिये प्रसिद्ध है।
शिवालिक रेंज में फैले इस शहर को लगभग 4 किमी के दायरे में 6 अलग-अलग क्षेत्रों में विभाजित किया गया है।सेक्टर 1 ए, 4 और 6 पूरी तरह से आवासीय हैं 1, 2, 3 और 5, आवासीय क्षेत्रों के साथ औद्योगिक भी हैं। परवाणू मूल रूप से एक औद्योगिक शहर है जिसमें लगभग 80% स्थानीय आबादी उद्योगों से जुड़ी हुई है। यह HPMC की सबसे बड़ी फल प्रसंस्करण इकाई का घर है और यहाँ पर HP Agro Industries की एक मवेशी चारा इकाई और एक कीटनाशक बनाने की इकाई है। इसमें एक बड़ा ईएसआई अस्पताल भी है। प्रमुख होटल शिवालिक व्यू, विंडसूर और शेल्ली हैं। चंडीगढ़ और पंचकुला की निकटता का लाभ लेने के लिए सरकार ने औद्योगिक क्षेत्रों की स्थापना की और प्रोत्साहन दिया जिसमें कई लघु इकाइयों को यहां अपनी इकाई स्थापित करने के लिए आमंत्रित किया। प्रोत्साहन में करों से छूट और मौजूदा परियोजनाओं के विस्तार के लिए वित्तीय प्रोत्साहन शामिल हैं।
कस्बे के विभिन्न स्कूल हैं:
हरियाणवी सांग
सांग हरियाणवी संस्कृति की पहचान है। पौराणिक व ऐतिहासिक कहानियां गीत व नाटक के माध्यम से सुनाई जाती है।
कवित्त
साधारण अर्थ में कविता को 'कवित्त' कहते हैं ("निज कवित्त केहि लाग न नीका" —तुलसीदास)। किन्तु विशेष अर्थ के रूप में कवित्त एक छन्द है। इसमें प्रत्येक चरण में ८, ८, ८, ७ के विराम से ३१ अक्षर होते हैं । केवल अन्त में गुरु होना चाहिए, शेष वर्णो के लिये लघु गुरु का कोई नियम नहीं है । जहाँ तक हो, सम वर्ण के शब्दों का प्रयोग करें तो पाठ मधुर होता है। यदि विषम वर्ण के शब्द आएँ तो दो एक साथ हों। इसे 'मनहरन' और 'घनाक्षरी' भी कहते हैं।
ज्योतिसर
ज्योतिसर हरियाणा के कुरुक्षेत्र जिले में स्थित एक कस्बा है। यह एक हिन्दू तीर्थ है जो कुरुक्षेत्र-पहोवा मार्ग पर थानेसर से पाँच किमी पश्चिम में स्थित है। माना जाता है कि यहीं पर भगवान कृष्ण ने अर्जुन को गीता का उपदेश दिया था। 'ज्योति' का अर्थ 'प्रकाश' है तथा 'सर' का अर्थ 'तालाब'।
यहाँ एक बरगद का वृक्ष है जिसके बारे में मान्यता है कि इसी वट वृक्ष के नीचे कृष्ण ने अर्जुन को उपदेश दिया था और यहीं अर्जुन को अपना विराट रूप दिखाया था। वट व्रक्ष के निचे चबूतरे का निर्माण महाराजा दरभंगा ने करवाया था
सन्निहित सरोवर
सन्निहित सरोवर हरियाणा के कुरुक्षेत्र में स्थित एक पवित्र सरोवर है। यह कुरूक्षेत्र में कैथल मार्ग पर श्री कृष्ण संग्रहालय के पास स्थित है। कहा जाता है कि यहाँ पर महाभारत युद्ध के बाद पांडवों ने सभी दिवंगतों की मुक्ति के लिए पिंड-दान आदि कार्य किया था। यहाँ एक विशाल सरोवर का निर्माण किया गया है जिसके चारों ओर रात्रि के लिए प्रकाश व्यवस्था भी की गई है।
सन्निहित सरोवर के बारे में मान्यता है कि यहीं सात सरस्वती नदियाँ मिलती हैं। इस सरोवर के जल में अमावस्या को स्नान करना पुण्यकारी माना जाता है।
माल्टो भाषा
मालटो या पहाड़िया पूर्वी भारत के बिहार, झारखंड, पश्चिम बंगाल व उड़ीसा राज्यों और बंग्लादेश के कुछ छोटे क्षेत्रों में बोली जाने वाली एक उत्तरी द्रविड़ भाषा है। इसकी कुमारभाग पहाड़िया और सौरिया पहाड़िया नामक दो उपभाषाएँ हैं जिन्हें कुछ भाषावैज्ञानिक दो सम्बन्धित लेकिन स्वतंत्र भिन्न भाषाएँ समझते हैं। कुमारभाग पहाड़िया झारखंड और पश्चिम बंगाल तथा उड़ीसा के कुछ सीमित क्षेत्रों में, जबकि सौरिया पहाड़िया बिहार और पश्चिम बंगाल में तथा बंग्लादेश के सीमित क्षेत्रों में बोली जाती हैं। इन दोनों के शब्दों में ८०% की सामानता मापी गई है। मालटो भारत की सबसे उत्तरी द्रविड़ भाषा है।
बिस्मिल
बिस्मिल (तुर्क: Bismil) तुर्की के दियारबाकिर राज्य का एक जिला है। 2012 की जनगणना के मुताबिक इसकी कुल जनसंख्या (ग्रामीण व शहरी क्षेत्र को मिलाकर)1,11,746 है। यहाँ के अधिकांश निवासी कुर्द लोग हैं। इस जिले के मुख्यालय का नाम भी बिस्मिल के ही नाम पर रखा गया है। ठीक उसी तरह जैसे भारत में शाहजहाँपुर जिला व उसके मुख्यालय दोनों का ही नाम शाहजहाँपुर है। बिस्मिल शहर की जनसंख्या 60,150 है। इस शहर के मेयर केमिले एमिनोग्लू हैं जो पीस एण्ड डिमोक्रेसी पार्टी से ताल्लुक रखते हैं।  सन् 1936 में कोन्या से भारी संख्या में तुर्की भागकर आये विस्थापित कुर्द लोगों को बसाने के लिये इस जिले को बनाया गया था।
तुर्की के दक्षिणी-पूर्वी आनातोलिया क्षेत्र के दियारबाकिर प्रान्त के पूर्व में स्थित इस जिले का क्षेत्रफल 1,737.28 वर्ग किलोमीटर (670.77 वर्ग मील) है। भौगोलिक दृष्टि से यह समुद्र तल से 550 मीटर की ऊँचाई पर अवस्थित है।
बिस्मिल जिले का मुख्यालय अपने खूबसूरत पार्कों के लिये भी जाना जाता है।
कुंभकारी
मृत्तिका तथा अन्य सिरैमिक पदार्थों का उपयोग करके 'बर्तन एवं अन्य वस्तुए बनाना "कुंभकारी या पॉटरी (Pottery) कहलाता है। इन बर्तनों को कठोर और टिकाऊ बनाने के लिए उच्च ताप पर पकाया जाता है। कुंभकारी एक व्यापक शब्द है और इसके अन्तर्गत मिट्टी के बर्तन, पत्थर के बर्तन तथा चीनी मिट्टी के बर्तन एवं वस्तुएँ बनाने का कार्य सभी आ जाते हैं। इन वस्तुओं को 'मृद्भाण्ड' (शाब्दिक अर्थ - मिट्टी के बर्तन) कहते हैं। इस कार्य को करने वाले को कुम्हार कहा जाता है और जिस स्थान पर इन्हें बनाया जाता है उसे चाक"' (पॉटर) कहते हैं। अमेरिकन सोसाइटी फॉर टेस्टिंग एंड मैटेरियल्स की परिभाषा के अनुसार पॉटरी का अर्थ "तकनीकी, संरचनात्मक और दुर्दम्य उत्पादों के अतिरिक्त आग में पकने वाले मृत्तिकाशिल्प वाले वो सभी बर्तन शामिल होते हैं जिन्में मृदा का उपयोग हुआ है।" पुरातत्वशास्त्र में, मुख्यतः प्राचीन और प्रागैतिहासिक काल में "पॉटरी" शब्द जलपात्रों के लिए काम में लिया जाता है और समान पदार्थ से निर्मित मूर्तियों इत्यादि को टेराकोटा कहा जाता है। कुछ परिभाषायें चिकनी मिट्टी के बने बर्तनों को भी पॉटरी मानते हैं लेकिन यह अभी अनिश्चित है।
पॉटरी मानव इतिहास के सबसे पूराने आविष्कारों में से एक हैं, जिनकी शुरुआत नवपाषाण युग से आरम्भ हुआ। चेक गणराज्य में ग्रेवित्तियन संस्कृति की वीनस ऑफ़ डोलनी वॉनस्टाइन की छोटी मूर्तियाँ लगभग 29000 से 25000 ई॰पू॰ की हैं। चीन के यांग्शी में 18000 ई॰पू॰ के बर्तन मिले हैं। इनके अतिरिक्त जापान में नवपाषाण काल के शुरुआती दिनों (10500 ई॰पू॰) की कलाकृतियों की खोज की गयी है। रूस में (14,000 ई॰पू॰), उपसहारा अफ़्रीका (9,400 ई॰पू॰), दक्षिण अमेरिका (लगभग 9,000-7,000 ई॰पू॰), और मध्य पूर्व में (लगभग 7,000-6,000 ई॰पू॰) में भी पूरानी कलाकृतियाँ मिली हैं।
यह सम्भव है कि पॉटरी की खोज विभिन्न स्थानों पर स्वतंत्र रूप से हुई हो। सम्भवतः यह अक्समात चीकनी मिट्टी के बर्तन में आग जलाने से हुआ। सभी शुरूआती पात्रों का निर्माण वक्राकार रूप में बनाया हुआ और गड्ढ़े में आग जलाकर पकाये हुये मिलते हैं। शुरूआती निर्माणों की तकनीकी सिखना बहुत सरल है। चीनी मिट्टी से बने शुरूआती कलाकृतियों में ग्रेवित्तियन की मूर्तियाँ जैसे डोलनी वॉनस्टाइन की खोज के रूप में मिलती है जो वर्तमान चेक गणराज्य में स्थित है। वीनस ऑफ़ डोलनी वॉनस्टाइन, वीनस की मूर्ति है जो 29000 से 25000 ई॰पू॰ काल की नग्न महिला की मूर्ति है।
चीन और जापान में 12000 से 18000 वर्ष पूराने बर्तनों के टूकड़े मिले हैं। वर्ष 2012 में, विश्व के सबसे पूराने पॉटरी चीन के जियांग्शी प्रांत की जियानेन गुफाओं में पाये गये जो 20000 से 19000 वर्ष पूराने हैं।
अन्य शुरूआती पॉटरी पात्रों में दक्षिणी चीन की युचान्यान गुफ़ाओं की खुदाई में मिले हैं जो लगभग 16000 ई॰पू॰ के हैं और रूस के सुदूर पूर्व में अमुर नदी की घाटी में मिले अवशेष जो 14000 ई॰पू॰ के हैं.
पासा
पासा या गोटी चौसर नाम के एक भारतीय खेल में फेंका जाने वाला चार फलकों वाला मुख्यत: लकड़ी या हड्डी का बना हुआ टुकड़ा होता है जिस पर चारो ओर चिन्दियाँ बनी होती हैं। हिन्दी मुहावरों में "पासा पलटना" काफी मशहूर है जिसका मतलब होता है हारी हुई बाजी जीतना। इसी प्रकार इस शब्द से जुड़ा हुआ एक दूसरा मुहावरा है "पासा फेंकना" जिसका अर्थ होता है भाग्य आजमाना।
खपरैल
किसी मिट्टी, पत्थर, धातु, काच आदि कठोर पदार्थ से बने टुकड़े को खपरे या खपरैल (टाइल) कहते हैं। ग्रामीण भारत में घरों पर छाया का मुख्य साधन है, उपयोग प्रायः छत, फर्श, दीवार आदि ढकने में होता है।
भारतवर्ष में मिट्टी की पकाई हुई खपरैल तथा चौके तीन प्रकार के बनाए जाते है :इनके अलावा चीनी मिट्टी के ग्लेज किए हुए तथा सीमेंट के चौके फर्श तथा दीवाल पर जड़ने के लिए भी बनाए जाते हैं, जो कई आकृतियाँ तथा रंगों के होते हैं।
छत छाने के लिए ऐसबेस्टस तथा अन्य वस्तुओं के भी तरह तरह के चौके अथवा टाइलें भिन्न-भिन्न आवश्यकताओं के लिए प्रयोग में आती हैं जैसे संगमरमर, स्लेट, टेराकोटा इत्यादि के चौके।
मिट्टी के चौके और खपरैल प्राय: उसी प्रकार बनाई जाती हैं जैसे ईंट पर इनके बनाने में अधिक मेहनत और ध्यान देना पड़ता है। इन खपरैलों तथा चौकों की तरह तरह की डिजाइनों के लिए फर्मा बहुत सावधानी से तथा सच्चा बनाना पड़ता है और उनके पकाने और निकासी में बहुत सावधानी रखनी पड़ती है।
भारत में छत छाने के लिए स्थानीय देशी खपरैल से लेकर स्यालकोट, इलाहाबाद, मंगलोर इत्यादि में अच्छे मेल की खपरैल काफी बनती थीं, पर इनका प्रचलन अब धीरे-धीरे सीमेंट कंक्रीट तथा प्रबलित ईटों (reinforecd-bricks) के कारण कम होता जा रहा है।
देशी खपरैलों में दो प्रकार की खपरैलें अधिक प्रचलित हैं। एक में दो अधगोली नालीदार खपरैलें एक दूसरे पर आैंधाकर रख दी जाती हैं। दूसरे में दो चौकोर चौके, जिनके किनारे, थोड़ा सा ऊपर मुड़े रहते हैं, अगल बगल रखकर उन दोनों के ऊपर एक अधगोली खपरैल उलटकर रख दी जाती है, जिससे दोनों चौकों के बीच की जगह ढक जाए। करीब १,२०० खपरैलें १०० वर्गफुट छत छाने के लिए अपेक्षित होती हैं।
मँगलोर चौके चिपटे होते हैं। इनमें आपस में एक दूसरे को फँसाने के लिए खाँचा बना रहता है। करीब १३० दक्षिणी चौके या १०० कानपुरी चौके १०० वर्गफुट छत छाने के लिए आवश्यक होते हैं।
इलाहाबादी टाइल से एकहरी या दोहरी छवाई की जाती है। उभरे हुए भाग (ridge), कटि प्रदेश (hip) तथा निम्न भूमि (valley) के लिए विशेष टाइलें बनानी पड़ती हैं। नाली के लिए जो टाइल या चौके बनते हैं, या तो चिपटे
बनाकर सुखाने तथा पकाने से पहले लकड़ी के गोल फर्मे पर मोड़ लिए जाते हैं, अथवा आरंभ में ही अधगोले के आकार में मशीन द्वारा ढाल लिए जाते हैं। ग्लेज़ किए हुए चीनी मिट्टी के चौके महँगे होते हैं और स्नानागार अस्पताल तथा अन्य स्थानों पर सौंदर्य तथा सफाई के विचार से फर्श या दीवाल में सीमेंट द्वारा बैठा दिए जाते हैं। अब सीमेंट के मोज़ेइक टाइल भी बहुत बनने लगे हैं और इनका प्रचलन दिन पर दिन बढ़ता जा रहा है। ये सब कई डिजाइनों तथा रंगों के बनते हैं और इनसे बने फर्श बहुत सुंदर लगते हैं।
प्रबलित मिट्टी
प्रबलित मिट्टी (Reinforced Soil या Mechanically stabilized earth / MSE) से आशय उस मिट्टी से है जो किसी कृत्रिम विधि से प्रबलित (reinforce) करके बनायी गि हो। इसका उपयोग दीवारों, पुलों, बांधों आदि में किया जा सकता है। यद्यपि मिट्टी को प्रबलित करने का मूलभूत सिद्धान्तों का उपयोग आदिकाल से होता आ रहा है किन्तु अपने वर्तमान रूप में इसका विकास १९६० के दशक में हुआ। प्रबलित करने के लिए बहुत सी चीजों का उपयोग किया जा सकता है जिसमें इस्पात और जिओसिंथेटिक्स प्रमुख हैं।
मिज़ो समझौता
मिज़ो समझौता (Mizo Accord) भारत सरकार और मिज़ो नैश्नल फ़्रन्ट (ऍम॰ऍन॰ऍफ़॰) के बीच ३० जून १९८६ को हुआ एक समझौता था। ऍम॰ऍन॰ऍफ़॰ ने १९५० के दशक में भारत-सरकार के मिज़ोरम के प्रति ग़ैर-संवेदनशील प्रशासन से उत्तेजित होकर एक अलगाववादी अभियान आरम्भ किया था। हालांकि यह अभियान असफल था लेकिन इसके कारण मिज़ो समाज विस्तृत हिन्सा से पीड़ित था। इस समझौते के अंतरगत ऍम॰ऍन॰ऍफ़॰ ने भारतीय संविधान के तहत कार्य करने की घोषणा करी और हिन्सा त्याग दी। भारत सरकार ने बदले में ऍम॰ऍन॰ऍफ़॰ से सम्बन्धित उग्रवादियों को मुख्यधारा में प्रवेश करवाने की सहायता की घोषणा करी। मिज़ोरम को संघक्षेत्र से बढ़ाकर पूर्ण राज्य का दर्जा दे दिया गया।
समझौता मिज़ोरम में शान्ति लाने में सफल रहा और वहाँ उग्रवाद लगभग ख़त्म हो गया। ऍम॰ऍन॰ऍफ़॰ एक राजनैतिक दल के रूप में जारी रही और उसके नेता, पू लालडेन्गा, मिज़ोरम के मुख्यमंत्री रहे। मिज़ोरम में तेज़ी से विकास हुआ है और अब उसका साक्षरता दर लगभग केरल के बराबर और सभी अन्य भारतीय राज्यों से ऊँचा है।
धारक भित्‍ति
उस भित्ति (दीवार) को धारक भित्ति (Retaining wall) कहते हैं जो अप्राकृतिक प्रवणता (स्लोप) वाली मिट्टी को कटकर गिरने से बचाने के लिए निर्मित की जाती हैं। उदाहरण के लिए, किसी पहाड़ी स्थान पर सड़क के किनारे धारक भित्ति बनानी पड़ती है ताकि सड़क पर मिट्टी और पत्थर न गिरने पाएँ।
यह भित्ति कांक्रीट, ईंट, पत्थर, आदि से बनायी जाती है। धारक भित्ति का उपयोग अन्य कार्यों के लिए भी किया जाता है, जैसे बेसमेण्ट का निर्माण, नालियाँ बनाने में आदि। पानी आदि रोकने के लिए भी इसका प्रयोग होता है। इन भित्तियों पर क्षैतिज दिशा में भी बल लगता है जो भित्ति द्वारा रोकी गई मिट्टी की प्रकृति पर निर्भर करता है। अतः धारक भित्ति के डिजाइन में इन क्षैतिज बलों की गणना महत्वपूर्ण है।